Friday, August 12, 2011
MARINE CULTURE PROJECT TI BFAR, MALUKTAN DITOY ILI TI CABUGAO
Cabugao, Ilocos Sur – Naangay ti Consultative Meeting/Dialogue on Mariculture Zone iti pannakailunsad ti Marine Culture Project para iti dua a Coastal Barangays ti ili a Cabugao, Brgys. Sabang ken Dardarat idi Agosto 10, 2011 babaen iti napagtipon a grupo ti opisiales ti Bureau of Fisheries and Aquatic Resources (BFAR), Opisiales ti Barangay Sabang ken Barangay Dardarat, Sangguniang Bayan, Opisina ti Mayor, ken DA-LGU iti SB-ABC Hall, Cabugao, Ilocos Sur.
Kangrunaan a panggep ti pannakaaramid ti naisalumina a disso a pagpatanoran kadagiti masasao a High Value Fin Fishes a pakaibilangan ti bangus ken kapiged tapno mapreserba ken mapasayaat pay ti wagas ti pangikanan kadagiti disso a mainugot ti kaadalemna a paset ti baybay a masakupan dagitoy a dua a barangays ti ili.
Paset ti konsultasion ti maisayangkat a panagsanay kadagiti maseknan a mangaywan kadaytoy a proyekto ti BFAR ken ti pannakaestablisar ti beddeng ken kalawa ti proyekto ken iti mapagtutulagan iti nagbaetan ti BFAR ken dagiti agipuonan (investor). Manamnama a mangparnuay pay ti pagsapulan dagiti lumugar iti nadakamat a barangays iti pannakaigannuat ti proyekto.
Iti Barangay Sabang, mapattapatta a maaddaan ti 40 ektaria a kalawa ti paset ti baybay a maituding para iti proyekto ti mariculture idinto ta 4 ektaria met ti Barangay Dardarat nga umabot ti 55-95 feet ti kaadalemna a pagpatanoran ti nangato ti kalidadna nga ikan.
Apaman a mabukel ken maipatungpal ti proyekto, mapagtitinnulongan met laeng ti pannakamonitorna babaen kadagiti nadakamat nga Ahensia ken opisina babaen iti pannakabukel ti Project Executive Management Council a mangtarawidwid iti nadakamat a proyekto.
Nagatendar iti nasao a konsultasion da BFAR Provincial Coordinator Rogelio Ragonjan, Regional Fishery Coordinator Belmor Bugaoan, Mayor Ediboy S. Cobangbang, Jr., Vice Mayor Danny Q. Gazmen, SB Members Vicky S. Serna ken Dr. Carlito S. Pano, Mary-ann Solomon, Division Chief, Anti-Illegal Fishing ti BFAR, Brgy. Captain Edgardo S. Cobangbang, Sr. ti Brgy. Sabang ken Brgy. Captain Danny Garcia ti Brgy. Dardarat kasta met iti DA-LGU nga idauluan ni Mrs. Zenaida S. Andrada, Municipal Agriculturist, ken Mrs. Milagros Ramirez-Paz, Municipal Fishery Coordinator ti Cabugao.
Dinayaw ken inawat ni Mayor Ediboy daytoy a maiyusuat a proyekto ti BFAR kadagitoy dua a coastal barangays iti ili ken segun iti opisina ti BFAR, maikapito a disso a napili ti kabaybayan ti ili a Cabugao a pakailunsadanen daytoy a proyekto iti Rehion Uno.# (Joed Sajonia)
Posted by Bayan ng Cabugao, Ilocos Sur at 3:38 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn tgl_Latn eng_Latn